জনপ্রিয় কোরিয়ান ব্যাণ্ড বিটিএস-এর তিনজন সদস্য কভিডে আক্রান্ত 
এজেন্সিটি জানায় এরা ৩জনই অগাস্টে দ্বিতীয় ডোজ ভ্যাকসিন নিয়েছেন। বিটিএস, ছেলেদের ৭ সদস্যের একটি সংগীত দল। এই দলের অন্যান্য ৪জন সদস্য হচ্ছেন, জে-হোপ, জাংকুক, ভি এবং জিমিন
কোরিয়ান বয় ব্যাণ্ড বিটিএস-এর ব্যবস্থাপনা সংস্থা জানায়, বিদেশ সফর শেষে দেশে ফেরার পর ঐ ব্যাণ্ডের ৩ জনের করোনা ভাইরাস টেস্ট পজিটিভ হয়েছে। বিগ হিট মিউজিক এজেন্সি এক বিবৃতিতে জানায়, শনিবার তাদের দলের সদস্য আরএম এবং জীন কভিড-১৯ টেস্টে পজিটিভ শনাক্ত হন। এর আগে সংস্থাটি জানিয়েছিল যে তাদের দলের অন্য এক সদস্য, সুগাও শুক্রবার পজিটিভ শনাক্ত হন। এজেন্সিটি জানায় এরা ৩জনই অগাস্টে দ্বিতীয় ডোজ ভ্যাকসিন নিয়েছেন। বিটিএস, ছেলেদের ৭ সদস্যের একটি সংগীত দল। এই দলের অন্যান্য ৪জন সদস্য হচ্ছেন, জে-হোপ, জাংকুক, ভি এবং জিমিন। ওই এজেন্সী জানায়, আরএম'র শরীরে রোগের বিশেষ কোন লক্ষণ দেখা যায় নি, তবে জীন'র সামান্য জ্বরসহ মৃদু রোগের লক্ষণ দেখা গিয়েছে, যিনি বর্তমানে ঘরেই নিজে চিকিৎসা নিচ্ছেন।এজেন্সিটি শুক্রবার জানায়, সুগা'র কোনো লক্ষণ ধরা পড়েনি এবং তিনিও স্বাস্থ্য কর্তৃপক্ষের নির্দেশাবলী মেনে চিকিৎসা নিচ্ছেন। এ মাসের শুরুতে যুক্তরাষ্ট্রে ব্যক্তিগত একটি অনুষ্ঠানে যোগ দেয়ার পর দেশে ফিরে আরএম কভিড পরীক্ষায় নেগেটিভ বলে শনাক্ত হন। তবে এজেন্সী জানায় কোয়ারেন্টাইন থেকে নির্ধারিত সময়ে মুক্ত হওয়ার আগেই তার দেহে ভাইরাস ধরা পরে। এ মাসে দক্ষিণ কোরিয়ায় ফিরে যাবার পর, জীন দুবার পিসিআর পরীক্ষা করিয়েছেন, একবার দেশে ফিরে এবং পরে নিজের কোয়ারেন্টাইন থেকে মুক্ত হওয়ার আগে, দুবারই ফলাফল ছিল নেগেটিভ। তবে শনিবার বিকেলে আরেকটি পিসিআর পরীক্ষার সময় তার দেহে ফ্লুর মত লক্ষণ ছিল, যা পরে পজিটিভ বলে নির্ণীত হয়।তিনিও যুক্তরাষ্ট্র সফর করেছেন। এজেন্সী জানায় সুগা, যিনি ব্যান্ডটির আনুষ্ঠানিক বিরতির সময় যুক্তরাষ্ট্রে বেশ কয়েকটি অনুষ্ঠানে যোগ দেন, তিনিও দেশে ফেরার পর কোয়ারেন্টাইন চলাকালীন সময়ে কভিড-১৯ পজিটিভ হন।